Papersnake/gushiwen huggingface dataset:
星岩二十景 其十三 临壑荷香
刘克治（明代）

芙蕖灼灼出波新，桂楫雕航沥水滨。为问当年曹子建，殊观何似洛川神。
题朱文公唐石坟庵
郑宅（宋代）

云谷高风挽不留，尚余书泽贲松楸。
山瞻泰华岩岩耸，水接濂伊混混流。
千古为渠开日月，百年知我有春秋。
自怜晚学无仙骨，空把遗编记话头。
观湖
丘葵（宋代）

潮来沙石没，潮去沙石露。
士生那无学，学则词章富。
观梅
杨公远（宋代）

东阁观梅效少陵，巡檐索笑面生春。
试将心事从渠道，恰又无言领略人。
乙巳岁除日收周茂叔虞曹武昌惠书知已赴官零陵丙午正月内成十诗奉寄 其八
蒲宗孟（宋代）

八郡湖南使，棱棱尽有名。刑台本乡旧，漕府忝门生。

吾戚饶风力，伊人最直清。预知相见日，倾盖便投城。
和左长史史秉贤咏炭
管讷（明代）

大栎山中斩不存，青山白屋坐来温。晴生五色云霞气，春活千年铁石根。

积雪深时神独王，繁星迸处势如奔。吾生违道难依世，三斗逢人亦易吞。
水调歌头·白日射金阙
辛弃疾（宋代）

白日射金阙，虎豹九关开。见君谏疏频上，谈笑挽天回。千古忠肝义胆，万里蛮烟瘴雨，往事莫惊猜。政恐不免耳，消息日边来。
笑吾庐，门掩草，径封苔。未应两手无用，要把蟹螯杯。说剑论诗余事，醉舞狂歌欲倒，老子颇堪哀。白发宁有种？一一醒时栽！
以竹夹膝寄赠袭美
陆龟蒙（唐代）

截得筼筜冷似龙，翠光横在暑天中。堪临薤簟闲凭月，

好向松天卧跂风。持赠敢齐青玉案，醉吟偏称碧荷筒。

添君雅具教多著，为著西斋谱一通。
答崔载华
戴叔伦（唐代）

文案日成堆，愁眉拽不开。偷归瓮间卧，逢个楚狂来。
秋日登八咏楼读休文诸诗有感
胡应麟（明代）

突兀飞楼雾里看，当年词客此盘桓。窗中二水浮天入，槛外千峰插地寒。

海峤心情饶伏枕，台垣消息几弹冠。朱弦万古重相对，转觉他时属和难。
巳未春日山居杂兴十二解
杨万里（宋代）

春寒偏勒牡丹迟，晚似常年半月期。
上巳清明同一日，那时恰好放花枝。
伍主簿挽词
楼钥（宋代）

晚年朋旧益彫零，叹绝斯人奠两楹。
不忍衔悲读佳传，可堪回首念平生。
交情君独全终始，人物谁能继老成。
清些楚魂招不得，朔风凄切泪纵横。
百字令 其二
吴重憙（清代）

知音难觅，叹茫茫、人海我闻如是。击筑悲歌燕市酒，道是渐离不似。

方幸春明，常联旧雨，又逐东流水。风帆瞬息閒，愁满载归里。

几日僧舍联吟，江亭买醉，邂逅吾同子。莫谓当时梅尉贱，仕隐尘寰而已。

吴市吹箫，齐门弹铗，酒引牢骚起。杯盘狼藉，离魂黯黯销矣。
出临洺关始见青山时已入三晋界矣
李孙宸（明代）

皇华于役动经旬，日日蒙头马上尘。忽尔双眸天外转，居然万壑掌中新。

关浮真气谁相望，槎泛星河未可亲。闻道淮南仙术就，云中鸡犬似迎人。
喜得果园寄怀之作集杜报之十二首 其七
曹家达（清代）

东郡趋庭日，超然欢笑同。竹深留客处，花发去年丛。

去远留诗别，更长爱烛红。本无轩冕志，不儗哭途穷。
偈二十二首
释子淳（宋代）

山上今冬少阴雪，晴和天气如春月。
斯辰又喜一阳生，梅根占得先开发。
代牛女答
黎邦琛（明代）

闻君今夜恩，少别已如斯。何况一年隔，兼之千里思。

髻鬟随月堕，环佩拂云垂。欲向人间问，乘槎知几时。
题九仙宫
李德馨（宋代）

倚天峭壁屹崔巍，触石飞湍怒震雷。
一镜澄清涵宇宙，四围空翠映楼台。
炼丹道士老无寐，跨鲤仙人去不来。
扫却平生尘土梦，此身便是小蓬莱。
范牛
楼钥（宋代）

人问吾何爱一牛，范仙真笔倍风流。
绳牵虽未如自放，犹胜更著金笼头。
赴镇远郡守丁凤仪以诗见赠次韵奉酬
周瑛（明代）

岐路眩南北，素丝变黄绿。本为栎杜朽，误佩汉庭竹。

白日漏层栎，馀辉散林麓。黾勉怀知遇，驾言骋行目。

贵阳在何处，山高路绵矗。风俗杂夷夏，蛮獠混生熟。

公家有程约，往往视刻木。君子行道心，不是为窃禄。

世路有险夷，君子何恶欲。庄生齐物篇，每以物观物。

泰山非有馀，芒芥非不足。所恨材智浅，无以供臣仆。

周车畏输载，羲鼎戒覆餗。赖有同心人，教我闽海曲。
春分投简阳明洞天作
元稹（唐代）

中分春一半，今日半春徂。老惜光阴甚，慵牵兴绪孤。

偶成投秘简，聊得泛平湖。郡邑移仙界，山川展画图。

旌旗遮屿浦，士女满闉闍.似木吴儿劲，如花越女姝。

牛侬惊力直，蚕妾笑睢盱。怪我携章甫，嘲人托鹧鸪。

闾阎随地胜，风俗与华殊。跣足沿流妇，丫头避役奴。

雕题虽少有，鸡卜尚多巫。乡味尤珍蛤，家神爱事乌。

舟船通海峤，田种绕城隅。栉比千艘合，袈裟万顷铺。

亥茶阗小市，渔父隔深芦。日脚斜穿浪，云根远曳蒲。

凝风花气度，新雨草芽苏。粉坏梅辞萼，红含杏缀珠。

薅馀秧渐长，烧后葑犹枯。绿綟高悬柳，青钱密辫榆。

驯鸥眠浅濑，惊雉迸平芜。水静王馀见，山空谢豹呼。

燕狂捎蛱蝶，螟挂集蒲卢。浅碧鹤新卵，深黄鹅嫩雏。

村扉以白板，寺壁耀赪糊。禹庙才离郭，陈庄恰半途。

石帆何峭峣，龙瑞本萦纡。穴为探符坼，潭因失箭刳。

堤形弯熨斗，峰势踊香炉。幢盖迎三洞，烟霞贮一壶。

桃枝蟠复直，桑树亚还扶。鳖解称从事，松堪作大夫。

荣光飘殿阁，虚籁合笙竽。庭狎仙翁鹿，池游县令凫。

君心除健羡，扣寂入虚无。冈蹋翻星纪，章飞动帝枢。

东皇提白日，北斗下玄都。骑吏裙皆紫，科车幰尽朱。

地侯鞭社伯，海若跨天吴。雾喷雷公怒，烟扬灶鬼趋。

投壶怜玉女，噀饭笑麻姑。果实经千岁，衣裳重六铢。

琼杯传素液，金匕进雕胡。掌里承来露，柈中钓得鲈。

菌生悲局促，柯烂觉须臾。稊米休言圣，醯鸡益伏愚。

鼓鼙催暝色，簪组缚微躯。遂别真徒侣，还来世路衢。

题诗叹城郭，挥手谢妻孥。幸有桃源近，全家肯去无。
杂兴四首
刘克庄（宋代）

何待颉羹方引退，暂忘设醴可觇终。
申公见事差伤晚，直待髠钳八十翁。
雪后
刘敞（宋代）

雪销吐膏润，日出春意归。蔼蔼多时趣，融融含夕晖。

徘徊终林下，彷佛田野期。天欢颇不减，吏隐亦庶几。

岁宴竟何事，浊酒但当挥。
边上逢歌者
张祜（唐代）

垂老秋歌出塞庭，遏云相付旧秦青。

少年翻掷新声尽，却向人前侧耳听。
薯米
胡健（清代）

番薯当米度年华，鼓腹安閒海外家。义士不须劳指囷，将军何事慨量沙。

笑殊香粳供天府，喜并山芋唤地瓜。一自岛隅分种后，风流随处咏桃花。
初归
高材（明代）

照眼芙蕖薄宦回，欢迎稚子驾船来。携亲不敢携鱼鲊，裕后何妨剩砚台。

漫说风波满平地，且呼朋旧共深杯。酒酣拔剑婆娑舞，自笑丹心老未灰。
怀友
释文珦（宋代）

客路东西又晚秋，相思空上水边楼。
嫌他新雁无情煞，不带书来只带愁。
嘲柳花
刘克庄（宋代）

吹去飞来似有情，禁烟时节遍春城。
比毡铺径何其窭，拟雪因春得许清。
阅武活残儿命薄，章台走倦尹才轻。
满池无处看金鲫，闲猗朱阑听唼声。
朝天子
刘克庄（宋代）

宿雨频飘洒。欢喜西畴耕者。终朝连夜。有珠玑鸣瓦。

渐白水、青秧鸥鹭下。老学种花兼学稼。心两挂。这几树、海棠休也。
拟咏宴群臣
袁说友（宋代）

宴锡蓬山焕旧章，群工列席侍龙光。
加笾折俎君恩重，合奏回风韵语长。
击筑为歌嗤汉祖，举觞隆礼视周王。
幸哉盛成今逢见，愿赴功名敢入襄。
古铜小鼎砚滴铭
汪炎昶（宋代）

泗水没实鼎，此岂其云仍。
煅顽炼钝凝，赤精小瓠断。
汇枵以盛篆，细丹霞疑古。
铭如蟲啮馀，渗枯青石液。
迸云吸绀清，溉我毛颖波。
陶浤胶腹仰，呀外膨享{左奭右斗}。
而不注闻戛，羹量函合仑。
三趾狞入屡，出继常如盈。
潇湘八景图·远浦帆归
叶茵（宋代）

水天冥冥日催暮，轻蒲饱风疾飞羽。
回头摇指舟前湾，浪急篷欹下柔舻。
稠杨枯桑深处村，老妻挟儿环在门。
莼羹香滑茅柴熟。对语别时应断魂。
临江仙（客有逢故人者，代书其情）
毛滂（宋代）

莫恨那回容易别，不妨久远情肠。为人留下旧风光。花枝长好在，馥馥十年香。

便是旧时帘外月，却来小槛低窗。朦胧影里淡梳妆。相看如梦寐，回首乍思量。
雨中登沛县楼，赠表兄郭少府
刘长卿（唐代）

楚泽秋更远，云雷有时作。晚陂带残雨，白水昏漠漠。

伫立收烟带，洗然静寥廓。卷帘高楼上，万里看日落。

为客频改弦，辞家尚如昨。故山今不见，此鸟那可托。

小邑务常闲，吾兄宦何薄。高标青云器，独立沧江鹤。

惠爱原上情，殷勤丘中诺。何当遂良愿，归卧青山郭。
句
刘师道（宋代）

逝波帝子魂何在，芳草王孙怨未归。
自讼
宋祁（宋代）

有人多病卧遥帷，误舍寒耕失故畦。
每畏宾朋嘲乘雁，宁教子弟爱家鸡。
淹中学废心都塞，辕下鸣馀耳更低。
自顾上恩无一报，何颜岁晚望金闺。
袁十五远访山门
刘商（唐代）

僻居谋道不谋身，避病桃源不避秦。

远入青山何所见，寒花满径白头人。
和致政张
文彦博（宋代）

自愧无才济世难，貂蝉挂了谢朝班。襟形散逸尘埃外，杖履逍遥水石间。

君亦早抛华省贵，人皆仰羡白云闲。湖溪闻与郊居近，不用拈钱剩买山。
卜算子·娇艳醉杨妃
赵师侠（宋代）

娇艳醉杨妃，轻袅怜飞燕。人在昭阳睡足时，初试妆深浅。一段锦新裁，万里来何远。高烛休教照夜寒，媚脸融春艳。
两舅氏挽诗
林希逸（宋代）

吾舅虽潜德，人间两玉人。眼高俱迈俗，鬓秃共娱亲。

场屋因缘薄，诗书趣味新。少公谈颇胜，伯氏奕尤神。

门外相过少，樽中自酿醇。荆花同伴老，竹叶满怀春。

寿秩皆踰七，堂封亦与邻。赠车伤作梦，华屋怅今颦。

甥老头如雪，山空骨已尘。前年松下酹，语不尽酸辛。
秦州杂诗二十首·其六
杜甫（唐代）

城上胡笳奏，山边汉节归。
防河赴沧海，奉诏发金微。
士苦形骸黑，旌疏鸟兽稀。
那闻往来戍，恨解邺城围。
梅诗
冥漠子（宋代）

红苞紫萼曾欺雪，素艳清香解动人。
自有风传枝上意，肯教蝶见蕊中真。
春日即事寄一二知己
李洞（唐代）

浴马池西一带泉，开门景物似樊川。朱衣映水人归县，

白羽遗泥鹤上天。索米夜烧风折木，无车春养雪藏鞭。

缙绅处士知章句，忍使孤窗枕泪眠。
金刚随机无尽颂 其六 不受不贪分第二十八
释印肃（宋代）

平湖范蠡船，空恨万波前。不观天上月，徒捞水间天。
曹仁宪谨荣寿七言排律一首
王温其（清代）

天产名贤果绝尘，才优德裕自彬彬。攀来郤桂年方冠，步彼召棠政久醇。

丹凤屡衔丹诏至，素丝倍凛素餐频。训蒙独切经名孝，坐我旋欣风是春。

南极寿星徵远照，东瀛生佛结前因。秋高月霁几周甲，岳降松生已及申。

会有耆英应结社，源宗理学夙传薪。涧瀍洛水钟灵气，梅棘鸤鸠咏淑人。

满县种花休逊岳，跻堂称兕合同豳。商山逸皓堪怀旧，荆楚名卿欲告新。

岂是倦勤谟有警，还钦抑戒什犹陈。鲰生不解颂扬体，愧乏瑶章达寸寅。
寒夜即事
黄庚（元代）

倚遍阑干更漏长，矛髭捻断为诗忙。
清分梅影夜宜月，寒入雁声天正霜。
怀古顿吴孤客恨，追欢难忆少年狂。
读书窗下篝灯坐，一卷离骚一篆香。
偈颂一百五十首
释心月（宋代）

混不得，类不齐，
六爻宛转见重离。夜深下视千山白，
不是其中人不知。
东湖
陶弼（宋代）

宁越佳山水，东湖带郡城。
月天高寺影，春雨一桥声。
石上青蒲合，沙中白鸟横。
天涯睚寥落，独往若为情。
大龙湫
楼钥（宋代）

北上太行东禹穴，雁荡山中最奇绝。
龙湫一派天下无，万口赞扬同一舌。
行行路入两山间，踏碎苔痕屐将折。
山穷路断脚力尽，始见银河落双阙。
矩罗宴坐看不厌，骚人弄词困搜抉。
谢公千载有遗恨，李杜复生吟不彻。
我游石门称胜地，未信此湫真卓越。
一来气象大不侔，石屏倚天惊鬼设。
飞泉直自天际来，来处益高声益烈。
从他倒泻三峡流，到此谁能定优劣。
雁山佳趣得要领，一日尽游神恶亵。
骊龙高卧唤不应，自媿笔端无电掣。
轮囷萧索湍不怒，非雾非烟亦非雪。
我闻冻雨初霁时，喷击生风散空阔。
更期雨后再来看，净洗一生烦恼热。
次韵閒中
方岳（宋代）

玲珑压辔系绒鞍，付与诗人洗眼看。老子只凭双脚健，梅花相对一溪寒。

吾生焉往不三黜，此乐未央并四难。并与竹间孤鹤语，倦飞底用插脩翰。
秋日登越王楼献于中丞
李渥（唐代）

越王曾牧剑南州，因向城隅建此楼。横玉远开千峤雪，

暗雷下听一江流。画檐先弄朝阳色，朱槛低临众木秋。

徒学仲宣聊四望，且将词赋好依刘。
吴门有怀钱塘何彦时仙尉 其三
释道潜（宋代）

湖岸茸茸细草生，芳洲杜若想纵横。去年问柳寻花地，谁伴穿云渡水行。
宫词 其十六
赵佶（宋代）

梨花如雪照庭隅，魄月沦精上海初。禁鼓方传宫漏闭，嫔嫱相拉夜看书。
挽南塘朱检阅二首
卫宗武（宋代）

传笏自文昌，身名克显扬。
蜚声腾宦路，接武近鸳行。
廉尚冰霜洁，吟篇风露香。
晚年陶靖节，松菊更凄凉。
蜡烛城
陈诚（明代）

孤城寥落倚荒村，多少人家半掩门。
舆地久知归大汉，遗民空自说胡元。
青青草绿生春涧，细细榆钱叠故垣。
天气融和三月候，恍疑风景似中原。
太仓道中
顾逢（宋代）

露气侵衣月满船，梦回依约五更天。
枕间听得鸣鸡犬，知在谁家村上眠。
赋成都张氏蜀锦园 其二
孙松寿（宋代）

乾坤开关记王春，剑阁峥嵘拱帝城。不许此花归阆苑，锦台南畔古今情。
山中避盗后十首 其七
周紫芝（宋代）

今日报贼去，下山犹复迟。群儿收泪笑，老眼顾人疑。

梦入乡关屡，魂应躯干离。一春三避贼，十事九成悲。
句
萧遘（唐代）

吾家九叶相，尽继明时出。（与子三儿生日《困学纪闻》）
次韵寄赵伯坚二首
张耒（宋代）

西湖望中潬，能有几多程。
问讯懒不讲，篇章来愈清。
为邦循旧政，把酒忆交情。
祝子过新岁，春风入帝城。
悼周尧夫
孙应时（宋代）

倾耳乡评旧，登门恨未繇。
公今成梦觉，人共泣川流。
剡水阴功远，山堂胜具留。
喜观双玉树，接武在英游。
偈四首 其一
释智本（宋代）

满口道不出，句句甚分明。满目觑不见，山山叠乱青。

鼓声犹不会，何况是钟鸣。
王总戎携酒同登新城南楼即席赋
胡应麟（明代）

突兀飞甍潞水头，栏干十二挂朱楼。云拖汉阙双龙度，月拥燕城万雉流。

坐里胡床应尽兴，登来彩笔暂销愁。山川信美吾乡异，聊伴元戎作壮游。
感怀
刘溥（明代）

塞雁南飞又北旋，上皇音问转茫然。
孤臣自恨无容地，逆虏犹存共戴天。
王衍昔年知石勒，谢玄何日破苻坚。
京城四塞山河固，一望龙沙一泪涟。
南雪
胡仲弓（宋代）

半生道路困风沙，冰雪骎骎到海涯。
锄却旧时桃与李，满园多种木绵花。
雪中观渔
朱德润（元代）

同云蔽天江茫茫，门前雪高一尺强。渔人并舟鼓双棹，大罾入水瑶绳长。

老翁哺儿姑曳网，瓮头酒熟炊粳香。醉中不脱一蓑玉，仰天叫笑鸣双榔。

自从水利算湖泺，渔盐大载需官场。耕桑虽佳租税急，县前胥吏如贪狼。

江天四时各有象，人世反覆多炎凉。劝君更放雪中饵，饥鲸挂鬣江中央。
题水心寺水轩
佚名（唐代）

分飞南渡春风晚，却返家林事业空。

无限离情似杨柳，万条垂向楚江东。
挽张贡父二章 其二
岳珂（宋代）

江国三千土，才名四十年。君犹淹白首，吾欲问苍天。

鞮唱习池近，廛声陶宅偏。功名独遗恨，寂寞□□□。
秋园
刘攽（宋代）

夕阳下西山，反照林杪赤。初惊秋事早，远见霜叶色。

山林得吾心，消散理轻策。翠香袭晚秀，柔紫拾新坼。

凉蝉时一声，栖鸟相敛翼。还归卧南檐，初月照虚碧。
宫词 其九
张公庠（宋代）

赫日炎风昼鼓迟，中官宣问到黄扉。传呼宰相槐街静，青盖摇摇未午归。
清旦题采药翁草堂
温庭筠（唐代）

幽人寻药径，来自晓云边。衣湿术花雨，语成松岭烟。

解藤开涧户，踏石过溪泉。林外晨光动，山昏鸟满天。
送孙员外化光使广右
欧大任（明代）

岭开西粤几长亭，八部人看使者星。五筦雪飞千障白，两江山似九疑青。

察冤岂惮深求法，论狱何妨动引经。水旱更推明主意，汲生归日奏朝廷。
自苏台旋里青阳道中次渔洋山人韵四首 其二
曹家达（清代）

潮落蔡经水，云昏峨耳山。人言祖龙迹，鞭石到人间。
挽吴准斋
包恢（宋代）

朝市逃名利，清明照日边。
隆冬霜里柏，盛夏火中莲。
纯行浑无玷，嘉言剩有传。
归全复何憾，吾党独呼天。
分司
白居易（唐代）

散秩留司殊有味，最宜病拙不才身。行香拜表为公事，

碧洛青嵩当主人。已出闲游多到夜，却归慵卧又经旬。

钱唐五马留三匹，还拟骑游搅扰春。
在唐日赠剑南僧惟上离合诗
空海（唐代）

磴危人难行，石崄兽无登。烛暗迷前后，蜀人不得登。
荣华乐（一作东洛梁家谣）
李贺（唐代）

鸢肩公子二十馀，齿编贝，唇激朱。气如虹霓，饮如建瓴，

走马夜归叫严更。径穿复道游椒房，龙裘金玦杂花光。

玉堂调笑金楼子，台下戏学邯郸倡。口吟舌话称女郎，

锦袪绣面汉帝旁。得明珠十斛，白璧一双，

新诏垂金曳紫光煌煌。马如飞，人如水，九卿六官皆望履。

将回日月先反掌，欲作江河唯画地。峨峨虎冠上切云，

竦剑晨趋凌紫氛。绣段千寻贻皂隶，黄金百镒贶家臣。

十二门前张大宅，晴春烟起连天碧。金铺缀日杂红光，

铜龙啮环似争力。瑶姬凝醉卧芳席，海素笼窗空下隔。

丹穴取凤充行庖，玃玃如拳那足食。金蟾呀呀兰烛香，

军装武妓声琅珰。谁知花雨夜来过，但见池台春草长。

嘈嘈弦吹匝天开，洪崖箫声绕天来。天长一矢贯双虎，

云弝绝骋聒旱雷。乱袖交竿管儿舞，吴音绿鸟学言语。

能教刻石平紫金，解送刻毛寄新兔。三皇皇后七贵人，

五十校尉二将军。当时飞去逐彩云，化作今日京华春。
遗偈
释庆闲（宋代）

露质浮世，奄质浮灭。五十三岁，六七八月。南岳天台，松风涧雪。

珍重知音，红炉优钵。
靖寓得翼堂族叔讣哭挽七绝二首 其二
张经畬（清代）

无端常自泪潸然，遥望青山隔一川。回忆北楼同玩月，此心不觉付啼鹃。
送李端叔定州机宜
孔武仲（宋代）

才高秖合住蓬瀛，步武优游地望清。
何事尘埃久京国，却衡雨雪向边城。
军书落笔千毫秃，谈席挥犀四座倾。
早晚封章来荐鹗，一鸣从此使人惊。
感兴
晁补之（宋代）

渊明褊志迷归去，叔夜支辞谬养生。
道有穷通千世运，命无夭寿四时行。
我能为蝶斯同化，子亦知鱼乃至情。
谓马谓牛无不可，楚肝越胆太分明。
拣
梅尧臣（宋代）

紫丝晕粉缀藓花，绿罗布叶攒飞霞。莺舌未调香萼醉，柔风细吹铜梗斜。

金鞍结束果下马，低枝不碍无阑遮。长陵小市见阿姊，浓薰馥郁升钿车。

莫轻贫贱出闾巷，迎入汉宫人自誇。
将抵清丰载园刺史约纡道游一味庵 其二
张晋（清代）

征车小住日初斜，几度流连兴尚赊。我逊野人是清福，一年饱看一春花。
重过吴氏林亭
方薰（清代）

踏莎湿两屩，乃知露未晞。俯行见我影，林罅来朝晖。

暂祛尘壒见，复款烟萝扉。云构缅遗躅，乔木阴成围。

潜鳞暖欲上，蛰燕时还飞。悠哉感物性，及此见化机。

宗游仍昼寝，任钓空苔矶。斯人已寂寞，风雅其安归。
易官後呈交旧
贺铸（宋代）

当年笔漫投，说剑气横秋。
自负虎头相，谁封龙额侯。
聊辞哙等伍，滥作诗家流。
少待高常侍，功名晚岁收。
奥村晚望
黄公度（宋代）

山逐寒云断，天随暮霭低。
稻畦迷上下，樵径自东西。
故国存书剑，他乡尚鼓鼙。
涓埃期补报，未敢卜幽栖。
赠二苏公
陈师道（宋代）

岷峨之山中巴江，桂椒柟栌枫柞樟。
青金黄玉丹砂良，兽皮鸟柞不足当。
异人间出骇四方，严王陈李司马扬。
一翁二季对相望，奇宝横道骥伏箱。
谁其识者有欧阳，大科异等固其常。
小郤盛之白玉堂，典谟颂雅用所长。
度越周汉登虞唐，千载之下有素王。
平陈郑毛视荒荒，後生不作诸老亡。
文体变化未可量，万口一律如吃羌。
妖狐幻人犬陆梁，虎豹郤走逢牛羊。
上帝惠顾祓不祥，天门夜下龙虎章。
前驱吴回後炎皇，绛旗丹毂朱冠裳。
从以甲胄万鬼行，乘风纵燎无留藏。
天高地下日月光，授公以柄扶病伤。
士如稻苗待公秧，临流不渡公为航。
如大医王治膏肓，外证已解中尚强。
探囊一试黄昏汤，一洗十年新学肠。
老生塞口不敢尝，向来狂杀今尚狂，
请公别试囊中方。
留别刘公
许邦才（明代）

秋风长铗幸生还，明日孤臣入楚关。
莫道三年人万里，天涯消得几重山。
春日田园杂兴
陈帝臣（明代）

清晓蛙声引啼鴂，夕阳牛背立归鸦。
鹧鸪天（与徐师川同过叶梦授家）
向子諲（宋代）

小院深明别有天。花能笑语柳能眠。雪肌得酒于中暖，莲步凌波分外妍。

钗燕重，髻荷偏。两山斜叠翠连娟。朝云无限矜春态，暮雨情知更可怜。
感兴五首次韵和李希孝二
晁补之（宋代）

人生须富贵，如俟河之清。
草木竞荣华，春服亦已轻。
桑田自足乐，未可居高明。
君子顺天道，小人眷时名。
赠明讲师二首
白玉蟾（宋代）

岂谓东吴得再逢，二俱老尽少时容。
来从上国莺花里，堕在辋川图画中。
寄怀丁三叔疋吴二彦复 其二
王鸿兟（清代）

儿时书味忆青镫，生事清于莲社僧。太守晒裈知未免，将军健社老犹能。

女戎忍说唐开宝，党籍长悲汉建兴。眼看江山靴踢倒，葱葱佳气望诸陵。
登湖山楼（楼在齐山）
许宗鲁（明代）

近郭危楼俯碧湍，倦游孤客倚朱阑。
淮肥山色尊前出，吴楚江流画里看。
旅思逢秋增短鬓，乡心随雁过长安。
黄花白酒登高日，玉笛金笳起暮寒。
望江南·三月暮
吴文英（宋代）

三月暮，花落更情浓。人去秋千闲挂月，马停杨柳倦嘶风。堤畔画船空。
恹恹醉，长日小帘栊。宿燕夜归银烛外，啼莺声在绿阴中。无处觅残红。
虞美人
蔡伸（宋代）

红尘匹马长安道。人与花俱老。缓垂鞭袖过平康。散尽高阳、零落少年场。

朱弦重理相思调。无奈知音少。十年如梦尽堪伤。乐事如今、回首做凄凉。
隔浦莲近拍 夏日村居
陈维崧（清代）

空村如浣静悄，不用邻翁扫。水栅罾声响，沙映水，逾潇照。

傍岸松半老，闲来靠。漫理晴江钓，钓丝袅。凉飔暗袭，得风丛竹都笑。帆投极浦，兀兀橹声将杳。

兴倦收纶起荷蓧。恰好，窥人一点月小。
水龙吟（庆齐年诸丈）
危稹（宋代）

洛阳九老图中，当时司马年犹小。争如今夕，举杯相劝，十人齐小。已幸同庚，何分雌甲，本无多少。但有头可白，无愁可解，只如此、都赢了。

庆礼十年还又，更十年、依前难老。尽教百岁，做人高祖，见孙白首。却要从今，探梅脚健，看山眼好。赖天公，顿得东园长在，陪歌陪酒。
北行风尘
苏升（明代）

风急红尘动，昏昏白日寒。马从云里出，人在雾中看。

群仆竟何去，周行却自宽。眼前分未得，望不到长安。
双凫观
梅尧臣（宋代）

{上上下贝}物还见惊，从来人所悼。
今看古壁画，应合当时好。
答汪明道见示画雪梅诗
朱松（宋代）

诗人未见雪梅画，只识前村横水枝。百巧摹香摹不出，此诗风味略相宜。
鹧鸪天 再游青阳峡，奉和遁庵兄韵
段成己（金朝）

行彻南溪到北溪。山回转马合长围。花如有旧迎人笑，云自无心出岫飞。挥醉墨，带烟霏。婆娑醉舞拂青丝。昔时心赏今犹在，但恐风流异昔
安恭皇后挽词 其四
楼钥（宋代）

图史怀规鉴，篇章妙剪裁。承欢方秘殿，委化已泉台。

幽壤湖滨秀，清笳日暮哀。未央当月望，不见翟车来。
月夜
文天祥（宋代）

月到中天云划开，断桥幻出玉楼台。
夜深一鹤掠舟过，疑是坡仙赤壁来。
送座主给谏王公还贵阳
汪师韩（清代）

一叶秋原去国情，十年毂下避骢行。北宫久预参裁事，东掖咸知驳奏名。

独鹤绝群先路翥，寒鸡催客早晨鸣。黑云杳杳生蛮箐，鞞鼓西南未解兵。
偈颂一百一十七首
释绍昙（宋代）

沧溟深，未必深。
须弥险，未必险。
衲僧家险岩机不可挨，深密心不可察。
拄杖子忍俊不禁，试与探测看。
深无半寸，平如镜面。
浩大雷声，全无雨点。
只好深云龟六藏，佛眼迷踪寻不见。
寻得见，瑞岩点一杯茶，
徐徐向伊道，日暮穷途，
家乡尚远。
斋殿观书恭侍间燕且承赐文嘉劳无任感服谨赋诗一首以抒下情
方孝孺（明代）

无为运王化，虚静契天心。神情既昭朗，外诱安能侵。

斋居阅道妙，端拱肃冠襟。超然万汇表，俨若上帝临。

竹素粲盈前，群言恣窥寻。遐思自知要，博采仍钩深。

嗜古忘饥渴，好善踰球琳。冥观会众理，抗志珍分阴。

俯仰周乾坤，瞬息贯古今。人爵巳莫并，天贵谁能任。

赈窭散仓粟，赎人捐府金。政教洽四境，苍生歌德音。

文昭圣明喜，诚格鬼神歆。陋儒荷宠光，避席瞻旒簪。

垂欢惠颜色，洒翰嘉忠忱。瀚海茫无涯，岂复资蹄涔。

譬彼一篑土，宁𥙷泰华岑。受恩徒徬徨，忧怀郁钦钦。

鸿勋希旦奭，令名仰回参。日新崇大业，济世同舟霖。
溪山胜概楼
陈显曾（元代）

江南二月罗衣裳，藤花满地山云香。背人小燕撇波去，朱帘白日游丝长。

蒲茸绿浅芹芽紫，沙上轻烟湿飞雨。美人遥睇木兰船，一夜相思隔春水。
秋馆
释永颐（宋代）

林暑渐消歇，爽气浮高松。
风蝉有遗响，露花结秋红。
微月出东岭，碧云散遐穹。
暮馆正虚寂，泉声杂鸣蛩。
大田驿和林元佐地官留题韵
黄仲昭（明代）

此地经过知几回，山灵应笑我重来。吟春幽鸟寒犹涩，带雨顽云湿不开。

恤政未沾桑下饿，闲愁空切杞人怀。百年畎亩馀忠在，岂逐衰残没草莱。
酴醾次贾元节韵
王十朋（宋代）

春山杜宇唤人归，归见酴醾满架垂。叶底半开千颗白，鬓边斜插一枝奇。

园林绿树成阴后，亭院青春欲老时。把酒对花歌数阕，濡毫更和鹿岩诗。
独坐闲咏
陆游（宋代）

深掩柴荆谢世纷，南山时看起孤云。
残年所幸身犹健，闲事惟求耳不闻。
以老骥伏枥志在千里为韵作八小诗赠伯永 其七
周孚（宋代）

不取禾三百，同笺偈八千。归欤建德国，吾马不须鞭。
网山二首 其一
林亦之（宋代）

风涛生长处，土地属东隅。树树悬鱼网，村村吹鹧鸪。

酒旗孤屿见，书卷一山无。欲趁鸡豚社，深惭身业儒。
浮云行
齐己（唐代）

大野有贤人，大朝有圣君。如何彼浮云，掩蔽白日轮。

安得东南风，吹散八表外。使之天下人，共见尧眉彩。
行府之败第七十四
文天祥（宋代）

翠盖蒙尘飞，仗钺奋忠烈。
千秋沧海南，事与云水白。
再答孟侍御期予入桂林之作
顾璘（明代）

春风桂岭忆同游，腊雪湘江独倚楼。星汉依微天北极，岁华摇落水东流。

山藏散吏衣冠懒，云掩荒城鼓角愁。正月望君骢马色，纫兰搴芷共淹留。
禅房怀友人岑伦
李白（唐代）

婵娟罗浮月，摇艳桂水云。美人竟独往，而我安得群。

一朝语笑隔，万里欢情分。沉吟彩霞没，梦寐群芳歇。

归鸿渡三湘，游子在百粤。边尘染衣剑，白日凋华发。

春风变楚关，秋声落吴山。草木结悲绪，风沙凄苦颜。

朅来已永久，颓思如循环。飘飘限江裔，想像空留滞。

离忧每醉心，别泪徒盈袂。坐愁青天末，出望黄云蔽。

目极何悠悠，梅花南岭头。空长灭征鸟，水阔无还舟。

宝剑终难托，金囊非易求。归来倘有问，桂树山之幽。
香溪
周启运（清代）

闻说香溪水，神仙旧有家。岸低风簇浪，滩浅石笼沙。

入盏浑疑酒，当垆可试茶。昭君已北嫁，空自衬朝霞。
梧桐岭
方回（元代）

飞石危如坠，枯桐死不春。
雾深云有虎，茅动故愁人。
破屋潜饥妪，荒祠画怪神。
步行牵瘦马，背汗浃寒身。
京居感兴五首
贺铸（宋代）

稠人致高位，一二难遽数。
骠骑彼将军，未应贤第五。
奉和圣制左丞相说右丞相璟太子少傅乾曜同…宴都堂赐诗
宇文融（唐代）

申甫生周日，宣慈举舜年。何如偶昌运，比德迈前贤。

宠获元良密，荣瞻端揆迁。职优三事老，位在百僚先。

北极回宸渥，南宫饰御筵。飞文瑶札降，赐酒玉杯传。

谬列台衡重，俱承雨露偏。誓将同竭力，相与郊尘涓。
亨中之孙求诗
韩淲（宋代）

团源古君子，老去孰追随。隐约孙能奉，高深我却知。

家传无自画，乡荐有谁为。成立须勤苦，清哉是祖师。
途中再咏金陵
汪莘（宋代）

石头城上望斜晖，览尽金陵寂寞归。
叹息青天如许大，可无一个凤凰飞。
自万安上十八滩号子 其九
屈大均（明代）

羊肠尽在白波中，折入巉岩一发通。三老不须矜巧绝，沉牛人自答神功。
寄胡教授 其二
岳珂（宋代）

浔阳江上无毡客，别后音书杳未通。蕉鹿定应邻左计，莼鲈端是待西风。

谩怀离思人犹远，欲寓吟情句未工。朝列鹓鸿问消息，一笺莫靳寄诗筒。
负暄闲眠
仲讷（宋代）

茅簷晴日暖於春，一枕钧天乐事新。
满眼繁花皆得意，午眠安稳却无人。
谒侍御冯公祠祠旁有宝月台
欧必元（明代）

大地临孤岛，高台俯七星。城连溪上寺，云覆水中亭。

京兆家犹旧，甘棠树尚青。口碑与禅颂，应共勒峰铭。
读古德传八首 其七
释德洪（宋代）

车轮峰作碧螺旋，不用招邀自满轩。等是世间无用物，故宜相对两忘言。
留题灵岩寺
卞育（宋代）

屈指数四绝，四绝中最幽。
此景冠天下，不独奇东州。
夜月透岩白，乱云和雨收。
甘泉泻山腹，圣日穿岩头。
大暑不知夏，爽气常如秋。
风高松子落，天外钟身浮。
祖师生郎石，古殿名般州。
人巧不可至，天意何所留。
老僧笑相语，兹事常穷求。
移出蓬莱岛，等吾仙子游。
题唐昌尉廨足山楼三首
钱时（宋代）

营营求足竟何穷，一足能令万虑空。
可但诗人供望眼，乾坤都在足山中。
棉田薙草行
桂心堂（清代）

东乡土高宜植棉，久雨草长青铺毡。田家妇女停织作，趁晴尽出芸中田。

田在草间草没踝，赤日行天烈于火。手不停锄汗满襟，面目都化城中黔。

暮归惊闻啼彻户，呱呱待哺儿饥苦。哺儿更虑奉姑迟，急入厨中煮粥麋。

弥月劳劳心力计，棉高渐见花铃缀。悬耜惟思弄机杼，谁知及早完秋税。
从征古州蛮回途纪驿二十三首 其二十 鱼山
管讷（明代）

桃花江上驿，春水卖新鱼。满尺银堪此，千鳞锦不如。

因歌悲客里，每食感王馀。江海亲朋少，谁传一纸书。
喜雨口号呈陈守伯固十二首 其五
陈造（宋代）

货绝交通腹殷雷，人家一雨便春台。即看商贩接踵集，已有米船衔尾来。
雨晴步至山亭欲遂游东村不果
陆游（宋代）

村陋垣屋颓，岁晚风雨横。
泥涂绝还往，餐粥养衰病。
药囊杂书绝，白发满清镜。
一榻卧兼旬，不践墙下径。
乌鹊忽报晴，霜重节侯正。
厌供冻砚愁，颇动蜡屐兴。
山楹快远眺，松吹惬幽听。
地瘦药苗稀，叶脱木枝劲。
东村未为远，脚力不济胜。
三叹入荆扉，跏趺学僧定。
景仁将归颍昌辄为诗二十韵纪赠
司马光（宋代）

秀发西南美，挺生河策灵。
雕龙蔚文采，老鹤莹仪形。
落笔高时隽，飞緌侍帝庭。
英声轶云汉，远势击沧溟。
苦节专忧国，嘉谋每据经。
温虽比圭璧，直不避雷霆。
首胜轩裳薄，神和气体宁。
忠诚怀畎亩，乐事寄林垌。
藻鉴评随月，过从德应星。
苦吟金出矿，确论木衔钉。
贱子叨流辈，高风仰典刑。
巨川容滴不，馀景借流萤。
久别眉俱白，重来眼更青。
淹留弦与晦，游集醉还醒。
有酒须相就，无歌不共听。
奇花喧夕市，叠鼓咽春亭。
扬袂行辞洛，回车去望陉。
往还天表雁，离合浪间萍。
异日期同传，穷泉约互铭。
古今难得事，交分保颓龄。
彩云轩
林颜（宋代）

曾是麻姑此降真，玉峰依旧碧桃春。他年欲洗尘埃眼，得见红颜散发人。
侨寄山居霍然几月凡见之於目闻之於耳者辄缀
王志道（宋代）

自从巡尉罢搜茶，便觉山中气象嘉。
卖得钱来供饱饭，尚余醉酒插山花。
次韵衡山徐监酒同考府学试八首
项安世（宋代）

欲浓还淡云容碎，似见如藏日影微。
赚得鸠声长又短，不知雨意是耶非。
夏日杂感四首
张耒（宋代）

士而怀其居，孔子亦云非。
贤臣事晋侯，夜载使逃齐。
酖毒比晏安，君子不可怡。
乐小必害大，安近远之迷。
野刍养骐骥，当念和銮驰。
一饱愿即止，几何非犬鸡。
高贤意有在，汲汲不敢迟。
安能守槽枥，长伴儿曹嬉。
次韵答阵梦锡十首
陈造（宋代）

姜子嗜酒不良行，诸公挽顾惭登瀛。
尚堪坚坐作周鼎，底用诗名满凤城。
散花词 其五
赵佶（宋代）

净侣吟仙曲，人人赞善哉。万花兴供养，飞舞自天来。

宝叶开琪圃，珍柯在紫微。不教蝴蝶采，长共綵鸾飞。
晴色湖光
唐寅（明代）

红霞潋滟碧波平，晴色湖光尽不成。
此际栏杆能独倚，分明身是试登瀛。
淑妃阁端午帖子
夏竦（宋代）

万宇清和当圣日，千门采拾遘良辰。
上真鸿绪宜蕃衍，從此高禖美应新。
和河南裴尹侍郎宿斋天平寺诣九龙祠祈雨二十韵
刘禹锡（唐代）

有事九龙庙，洁斋梵王祠。玉箫何时绝，碧树空凉飔.

吏散埃壒息，月高庭宇宜。重城肃穆闭，涧水潺湲时。

人稀夜复闲，虑静境亦随。缅怀断鳌足，凝想乘鸾姿。

朱明盛农节，膏泽方愆期。瞻言五灵瑞，能救百谷萎。

咿喔晨鸡鸣，阑干斗柄垂。修容谒神像，注意陈正词。

惊飙起泓泉，若调雷雨师。黑烟耸鳞甲，洒液如棼丝。

丰隆震天衢，列缺挥火旗。炎空忽凄紧，高溜悬绠縻。

生物已滂沛，湿云稍离披。丹霞启南陆，白水含东菑。

熙熙飞走适，蔼蔼草树滋。浮光动宫观，远思盈川坻。

吴公敏于政，谢守工为诗。商山有病客，言贺舒庞眉。
太师汪焕章社日劝农余出湖曲
葛绍体（宋代）

飞旆行春沐雨天，风光一阵杂晴烟。
麦苗绿润秧芽嫩，鼓吹声中卜有年。
江西试罢还故里八月二十九日过飞猿岭连日遇
林亦之（宋代）

万里崎岖愁不禁，飞猿更听雨淋淋。
剩将暑药凉无用，未著秋衣寒已深。
刻鹄雕虫成底事，牧羊餧鸭负初心。
还家渐近病渐好，得句自题时自吟。
自江州至忠州
白居易（唐代）

前在浔阳日，已叹宾朋寡。忽忽抱忧怀，出门无处写。

今来转深抱，穷峡巅山下。五月断行舟，滟堆正如马。

巴人类猿狖，矍铄满山野。敢望见交亲，喜逢似人者。
白舍人自杭州寄新诗有柳色春藏苏小家…寄浙东元相公
刘禹锡（唐代）

钱塘山水有奇声，暂谪仙官领百城。女妓还闻名小小，

使君谁许唤卿卿。鳌惊震海风雷起，蜃斗嘘天楼阁成。

莫道骚人在三楚，文星今向斗牛明。
清溪晓行
秦噩（宋代）

瀰瀰一溪水，滔滔终古清。晃漾吸初日，风静波不生。

冲烟出孤棹，微闻欸乃声。寄言彼渔父，吾欲濯吾缨。
绣球花次兀颜廉使韵
张昱（元代）

绣球春晚欲生寒，满树玲珑雪未干。
落遍杨花浑不觉，飞来蝴蝶忽成团。
钗头懒戴应嫌重，手里闲抛却好看。
天女夜凉乘月到，羽车偷驻碧阑干。
治径
钱时（宋代）

草迷三径绿芊芊，可是山翁懒得便。
直自酴醾花去后，不曾行到大门前。
寄南安李使君三章 其一
赵蕃（宋代）

频宵为月卧风前，异世风流怀谪仙。半年且阔书邮置，六辈肯来从事贤。

白衣不但觅陶令，春草因之感惠连。醉里悠悠更何梦，南池水长叠荷钱。
辞陵绝句 其一
李时勉（明代）

太极才分有此山，龙飞凤舞拥天关。灵宫负扆端居处，正在云霄杳渺间。
怀古题雪十首·李伋郊雪
方凤（宋代）

西湖无舟波冻合，孤山照人如玉立。
太守徒行访隐君，门前净扫茶烟湿。
坐谈会公幽怀开，寒梅吹香当酒杯。
隐君平生厌城市，雪霁何妨公再来。
临江仙（阿方初出）
赵令（宋代）

枝上粉香吹欲尽，依前庭院春风。更谁同绕摘芳丛。漏残金兽风，信断锦屏空。

看结灯花愁不睡，酒阑无梦相逢。凄凉长判一生中。不如云外月，永夜在房栊。
赠别耆英二首
赵蕃（宋代）

忆我移官惶恐滩，肯来徒步不为难。
颇亦念君家四壁，囊中羞涩但频看。
逍遥堂会宿二首
苏辙（宋代）

辙幼从子瞻读书，未尝一日相舍。既仕，将宦游四方，读韦苏州舍至“安知风雨夜，复此对床眠”，恻然感之，乃相约早退，为闲居之乐。故子瞻始为凤翔幕府，留舍为别曰：“夜雨何时听萧瑟？”其后子瞻通守余杭，复移守胶西，而辙滞留于淮阳、济南，不见者七年。熙宁十年二月，始复会于澶濮之间，相从来徐留百余日。时宿于逍遥堂，追感前约，为二小舍记之。

逍遥堂后千寻木，长送中宵风雨声。
误喜对床寻旧约，不知漂泊在彭城。

秋来东阁凉如水，客去山公醉似泥。
困卧北窗呼不起，风吹松竹雨凄凄。
剪牡丹有感二绝 其一
虞俦（宋代）

青帝工夫在牡丹，花开时节奈春残。坡头况有狂风雨，莫惜金刀剪取看。
入乔口（长沙北界）
杜甫（唐代）

漠漠旧京远，迟迟归路赊。残年傍水国，落日对春华。

树蜜早蜂乱，江泥轻燕斜。贾生骨已朽，凄恻近长沙。
伤胡少汲兵败
张表臣（宋代）

选将他年重，作师此日难。
伤心闵东道，白首戴南冠。
上喻史君重建霞起堂六首
陈梦建（宋代）

楼观策茫似积苏，一麾得傍化人居。
可能永日销棋局，且要蒙头读道书。
周玉绳年兄迁居道院屡疏乞身初夏过访漫赋 其三
李孙宸（明代）

岂难轻襆被，难契是恩深。玉立人嫌洁，金门疏亦沈。

卜居非傲物，扫榻为知音。若论平生意，应无负此心。
海陵逢春
韦骧（宋代）

海角春初至，林樊气未和。天寒梅发晚，沙近雁飞多。

窗纸疏明玉，帘旌荡翠波。旅怀随日长，索莫不胜歌。
七言景德寺考试院壁和王介甫所题诗二首 其一
沈遘（宋代）

石蓝开尽红著地，瓜蔓半枯黄倒垂。坐看一夜芳意歇，风霜即是蚤寒时。
夜半步次古城
杨衡（唐代）

茫茫死复生，惟有古时城。夜半无鸟雀，花枝当月明。
山中见梅
戴复古（宋代）

踏破溪边一径苔，好山好竹少人来。
有梅花处惜无酒，三嗅清香当一杯。
独夜
陆游（宋代）

灯花寒自结，雪片夜方深。
瘦影参危坐，清愁入苦吟。
江湖身汗漫，药石病侵寻。
朋旧凋零尽，何人识此心？
苦热行
李纲（宋代）

南方苦暑殊中州，金遇火伏相拘囚。

飞鸢跕跕草木愁，疑在炉冶遭蒸烰。六龙中天停厥辀，火云突兀烧高丘。

炎风如焚汗翻油，祝融嘘呵不肯休。赤脚踏冰邈难求，返视絺绤犹狐裘。

行人病暍喘车牛，虽处广厦非所庥。我欲登彼白玉楼，侧身西望心悠悠。

何当万里来清秋，其帝少昊神蓐收。飒然风露洗我忧，凉生暑退火西流。

四时代谢如环周，及兹又作徂年谋。人生寒暑为寇雠，何异疟疠脂髓搜。

有力负走藏壑舟，朱颜绿发安可留。以静胜躁聊优游，何必远期汗漫游。
和李校书新题乐府十二首。胡旋女
元稹（唐代）

天宝欲末胡欲乱，胡人献女能胡旋。旋得明王不觉迷，

妖胡奄到长生殿。胡旋之义世莫知，胡旋之容我能传。

蓬断霜根羊角疾，竿戴朱盘火轮炫。骊珠迸珥逐飞星，

虹晕轻巾掣流电。潜鲸暗吸笡波海，回风乱舞当空霰。

万过其谁辨终始，四座安能分背面。才人观者相为言，

承奉君恩在圆变。是非好恶随君口，南北东西逐君眄，

柔软依身著佩带，裴回绕指同环钏。佞臣闻此心计回，

荧惑君心君眼眩。君言似曲屈为钩，君言好直舒为箭。

巧随清影触处行，妙学春莺百般啭。倾天侧地用君力，

抑塞周遮恐君见。翠华南幸万里桥，玄宗始悟坤维转。

寄言旋目与旋心，有国有家当共谴。
登煎茶岭绝顶云中遇雨 其一
张问陶（清代）

云外疑无雨，肩舆出万山。那知披叆叇，犹自听潺湲。

衣冷龙腥逼，梯危石骨顽。风雷不惊客，浩荡起眉间。
送化主
释崇岳（宋代）

劳生扰扰梦喧哗，梦破喧哗也大差。
云净水天江上望，一轮皎洁落谁家。
寄三弟妇杨恭人都中
方寿（清代）

米贵长安居大难，相思愁见月团团。贫无锥地眉常展，旦戒仙郎漏正阑。

井臼操持钦德曜，文章声价属都官。谁知粉署含香侣，依旧盐荠十载寒。
赠致仕严掌教
胡居仁（明代）

轩前兰菊经霜后，雪里梅花更有神。每笑玄都桃李树，东风依旧欲争春。
次韵明仲幽居春来十首
刘子翚（宋代）

莫遣潇湘双鲤来，归心生怕晓禽催。
咄嗟新转渠渠屋，寒士欢颜正尔开。
寻王道士药堂，因有题赠
白居易（唐代）

行行觅路缘松峤，步步寻花到杏坛。白石先生小有洞，

黄芽姹女大还丹。常悲东郭千家冢，欲乞西山五色丸。

但恐长生须有籍，仙台试为检名看。
次韵成季道中 其一
韩淲（宋代）

苍然山抱溪，游子意何主。雪残崖下日，风落泉上雨。

严陵固莫及，玄英亦堪数。岚静白云深，扁舟过汀渚。
归去来集字十首
苏轼（宋代）

觞酒命童仆，言归无复留。
轻车寻绝壑，孤棹入清流。
乘化欲安命，息交还绝游。
琴书乐三径，老矣亦何求。
杜玄洲折柬见邀不果赴次答
李之世（明代）

惆怅心期阻，端居意绪阑。喑蝉依柳静，斗雀下庭寒。

终日阖门坐，同人寡所欢。回灯独自语，兴寝太无端。
山居偶成（四首）
憨山大师（明代）

滚滚红尘世路长，不知何事走他乡。
回头日望家山远，满目空云带夕阳。
夜窗书事
史弥宁（宋代）

一烬银镫两架书，十年伴我夜窗虚。不因见性明心后，定自人呼作蠹鱼。
赠无为军李道士二首 其二
欧阳修（宋代）

李师琴纹如卧蛇，一弹使我三咨嗟。五音商羽主肃杀，飒飒坐上风吹沙。

忽然黄钟回暖律，当冬草木皆萌芽。郡斋日午公事退，荒凉树石相交加。

李师一弹凤凰声，空山百鸟停呕哑。我怪李师年七十，面目明秀光如霞。

问胡以然笑语我，慎勿辛苦求丹砂。惟当养其根，自然烨其华。

又云理身如理琴，正声不可干以邪。我听其言未云足，野鹤何事还思家。

抱琴揖我出门去，猎猎归袖风中斜。
芗林五十咏·竹斋
杨万里（宋代）

凛凛冰霜节，修修玉雪身。
便无文与可，不有月傅神。
有感
李商隐（唐代）

中路因循我所长，古来才命两相妨。
劝君莫强安蛇足，一盏芳醪不得尝。
浯溪
李光（宋代）

结屋浯溪最上头，冰轮滟滟水悠悠。夜深燕坐观心境，月到中天江自流。
红玉谁家女四首 其二
刘敞（宋代）

红玉谁家女，明艳夺青春。羞人不得语，含笑却成嚬。
喜迁莺·凉生遥渚
冯去非（宋代）

凉生遥渚。正绿芰擎霜，黄花招雨。雁外渔村，蛩边蟹舍，绛叶满秋来路。世事不离双鬓，远梦偏欺孤旅。送望眼，但凭舷微笑，书空无语。
慵觑。清镜里，十载征尘，长把朱颜污。借箸青油，挥毫紫塞，旧事不堪重举。间阔故山猿鹤，冷落同盟鸥鹭。倦游也，便樯云舵月，浩歌归去。
扇子诗
李石（宋代）

栩栩齁齁睡足仙，华山浓睡一千年。
龟儿不食龙儿蛰，睡里人间变海田。
次韵仲孺见督烹小团
邹浩（宋代）

世事多好还，往躅端可视。崟岩辉奇功，颇愧文王肆。

他年焚舟来，几作涂炭坠。驷马岂及追，我今亦如是。

狂言编虎须，得报逾掐鼻。平生储春芽，美恶初一意。

浊氛腾墨云，君舌故历试。小龙落几前，毕竟不知异。

方欲事烹煎，姜盐以为使。赖君呼回头，丝桐识秋思。

会当扫南轩，石铫沃清泚。从此师金人，三缄诚有味。
野望
张耒（宋代）

野宽秋望阁，浩荡雨初还。
寒树争标岭，归云各占山。
岁穷风物惨，地阔井闾闲。
饱食端无补，微官亦愧颜。
西兴阻风
王炎（宋代）

小市西兴渡，年来一再行。
花开方淑景，木落又寒声。
云破日还晦，潮回江未平。
壮年曾试险，迟莫敢轻生。
同年会集句次郑瑶夫内翰韵 其一
祁顺（明代）

与君俱是异乡人，逐队随行二十春。铃阁肆筵熊掌脆，凤楼回首落花频。

朝廷有道青春好，霄汉无云日月真。谬接鸳鸾陪赏乐，年年依旧物华新。
鹧鸪天（豫章大阅）
赵师侠（宋代）

玉带红花供奉班。里头新样总宜男。闹装鞍辔青骢马，帖体衣裳紫窄衫。

云鬓重，黛眉弯。内家妆束冠江南。轻裘缓带风流帅，锦绣丛花拥骑还。
和傅郎岁暮还湘洲诗
阴铿（南北朝）

苍落岁欲晚，辛苦客方行。
大江静犹浪，扁舟独且征。
棠枯绛叶尽，芦冻白花轻。
戍人寒不望，沙禽迥未惊。
湘波各深浅，空轸念归情。
寿乔平章三首 其三
程公许（宋代）

屋老当奈何，风雨撼四壁。主公志经营，所赖有匠石。

度材林薮志，计土帑廥积。心思妙规制，指授契绳尺。

逮其万间具，夫岂一人力。柱天纪元功，眉寿永无极。

周宣当中兴，拜手歌考室。
赠萧芷崖
王鸿绪（清代）

小筑幽居碧草扃，云溪淡淡水泠泠。风流雅托《梓人传》，丘壑应垂处士星。

若菊有情堪独把，江篱无怨为谁醒？高山更入朱弦调，可许巢由洗耳听。
同授衣话吴兴旧游
厉鹗（清代）

昔年曾记共清欢，水国楼台入夏寒。好事故人分茗供，高情太守借山看。

过桥树色浓于画，掠艇溪光染未乾。安得与君常泊宅，更无尘土污毫端。
铁塔寺呈轻老
刘过（宋代）

树木有古意，轩窗多野情。
断冈城一带，齐岸划丛生。
醉骨风蝉蜕，病身沙鸟轻。
惜无东野笔，琢句斩僧清。
古今无间偈
释道楷（宋代）

一法元无万法空，个中那许悟圆通。将谓少林消息断，桃华依旧笑春风。
稠桑坡车覆
王禹称（宋代）

稠桑坡险忽摧车，悔戴儒冠出敝庐。已被文章相错误，谪官犹载一车书。
题惠崇小景 其三
许及之（宋代）

舒徐春昼永，取次小桃红。独爵把枝稳，矜呼立晚风。
余去秋七月登舟逮此一年矣六月晦日午睡觉闻儿女辈相谓曰明朝又是秋风起推枕怅然走笔记之
赵鼎（宋代）

流萍断梗飞花委，四海茫然无定止。古今本是一邮传，况乃其定悲转徙。

秦淮霜叶乱枫林，苕霅春风泛蘋芷。薄酒时时伴儿女，疏篷处处愁烟水。

故乡知是几长亭，眼暗相望越千里。怅念征鸿一纸书，明朝江上秋风起。
赋得夹池修竹诗
贺循（南北朝）

绿竹影参差，葳蕤带曲池。逢秋叶不落，经寒色讵移。

来风韵晚径，集凤动春枝。所欣高蹈客，未待伶伦吹。
采药游名山
刘删（南北朝）

名山本郁盘，道士贵黄冠。独驭千年鹤，来寻五色丸。

石床新溜乳，金灶欲成丹。定知无二价，非复在长安。
听叫居亲求语
释绍昙（宋代）

幼把儒冠颺壁根，朅来巾侍乳峰僧。
吟诗清苦规寒子，舂确辛峰慕老能。
锦镜闲看花琐碎，瀑崖戏击玉棱层。
惜分阴语宜鞭策，望汝来挑暗室灯。
鹧鸪天（再赋）
陈耆卿（宋代）

艳朵珍丛间舞衣。蹴球场外打红围。小舆穿入花深处，且住簪花醉一卮。

秋欲尽，最怜伊。江梅未破菊离披。情知不与韶华竞，回首西风怨阿谁。
次韵李同年诚之见贻之什
喻良能（宋代）

兄弟同登年亦同，羡君墨妙更文工。
我惭潦倒头仍白，拟学韩豪一送穷。
与沈使君风雨泊河桥夜半使君先发余沿路追寻
陈鹤（明代）

相逢驿西路，交深难别离。
市桥同水泊，风雨独何之。
江黑一帆没，夜寒孤梦迟。
仙踪无处觅，推枕益凄其。
效退之青青水中蒲 其二
王令（宋代）

双双水中凫，来疾去闲暇。江湖风晚波，泛泛自高下。
小窗琴罢行望圭峰神爽飞动有怀同社诸君
区越（明代）

茉莉含香又吐香，山堂晓日短琴张。倚栏按古无新调，流水怀人只旧腔。

翠竹移阴浮碧石，野亭铺簟近吟床。知音久念同游者，北望群山尽莽苍。
次韵刘先生古诗十首 其四
王祎（明代）

有翅亦安之，且学斥鴳雏。栖迟一室间，究观古人书。

谁云古人远，朝夕同我居。其言有若此，其心定何如。

见心不见面，令人发长吁。
送李审之桂州谒中丞叔
戴叔伦（唐代）

知音不可遇，才子向天涯。远水下山急，孤舟上路赊。

乱云收暮雨，杂树落疏花。到日应文会，风流胜阮家。
绝句
陈著（宋代）

窗晴雨淋沥，花空春寂寞。
梦回人不见，愁重酒消索。
春日杂书
林之奇（宋代）

昨日为雨备，今晨天乃风。
障风谨自保，通夕雪迷空。
备一常失计，尽备力不供。
因之置不为，拱手受祸凶。
当为不可让，任彼万变攻。
筑室如金石，何劳计春冬。
此道简且安，古来家国同。
偈颂一百二十三首
释祖钦（宋代）

心是要，法是尘，
两种犹如镜上痕。镜已破，
法不存，疏影横斜水清浅，
暗香浮动月黄昏。
久雨不停春分后复大风朔寒感赋 其二
区越（明代）

晨梳怯手搔霜白，薄饮衰颜得酒红。百谷无期三见雪，一年真是两经冬。

东皇未肯旋机轴，生理何由借暖融。为报东园桃与李，含情相待莫匆匆。
次韵君俞四首 其二
李之仪（宋代）

合浦圆光降下胎，豫章千尺本天材。未能海运参抟翼，聊复舟天共覆杯。

白发情怀虽草莽，青春消息自条枚。何妨接武穷幽致，莫待风光却见催。
看梅杂兴 其三
释永颐（宋代）

青松古院一株梅，寒殿无人花自开。日暮老僧清梵罢，夜深偷照月华来。
对酒
何失（元代）

古人不我俟，不共此酒醇。此酒复易尽，不能俟后人。

并世有不复，毕代若为亲。茫茫宇宙间，此抱难具陈。

惟应空中月，分留大江滨。
消夏九咏选六 琐窗寒 其四 竹坞纳凉
袁绶（清代）

半亩清阴，千竿凉翠，坐来忘燠。苔边选石，料理笔床棋局。

听蝉苔、和弦未休，挼菱艳唱遥相续。向修篁倚处，禅参鼻观，露荷芬馥。

注目。真无俗。正落日筛金，暗风戛玉。人闲境雅，不数淇园幽谷。

掩轻纨、馀酲乍醒，远山晕入双黛绿。近黄昏、淡月窥帘，冷映萤穿竹。
虞美人
刘学箕（宋代）

寒来暑往何时了。世故催人老。一人口插几张匙。何用波波劫劫、没休时。

饥来吃饭困来睡。莫把身为累。谁能较短与量长。落叶西风一梦、熟黄粱。
下第有怀亲友
许浑（唐代）

万山晴雪九衢尘，何处风光寄梦频。花盛庾园携酒客，

草深颜巷读书人。征帆又过湘南月，旅馆还悲渭水春。

无限别情多病后，杜陵寥落在漳滨。
雨中舟次望苍梧
区怀年（明代）

苍梧千古意，山色半空迷。帝子悲何极，劳人思转凄。

远林高巀嵲，疏雨淡虹霓。倚楫休回首，漓江更向西。
和圣俞逢卖梅花五首 其五
刘敞（宋代）

可怜风雨逼流阴，无奈芳菲恼客心。暂引江南春入眼，不辞多掷袖中金。
【双调】新水令　春情
程景初（元代）

落红满地暮春天，另一番蜂愁蝶怨。愁切切，恨绵绵。待要团圆，除非梦中
见。
【驻马听】小小亭轩，燕子来时帘未卷。深庭小院，杜鹃啼处月空圆。金钗
拨尽玉炉烟，香尘渍满琵琶面。谁共言？何时枕匾黄金钏？
【乔牌儿】日高犹自眠，病体尚嫌倦。细将往事思量遍，越无心整翠钿。
【落梅风】鸾钗断，凤髻偏，腻残妆泪痕满面。隔纱窗消声儿唤玉莲，那人
儿敢有些爻变。
【离亭宴煞】桃腮湿胭脂浅，榴裙摺皱香罗软，这相思教人怎遣？分开翡
翠巢，掂损螳螂玉，空锁鸳鸯殿。十分人怎禁两叶眉难展？有愁烦万千。羞栽并
蒂莲，懒整合欢带，怕见双飞燕。情书附锦鳞，佳音凭黄犬，何处也风流少年？
我将魂魄梦中寻，只恐怕阳台路儿远。
撷兰生诗为陈长文赋
邓雅（元代）

吾观天地化，草木亦已蕃。光风汎九畹，膏泽被崇兰。

美人拟为佩，采采幽岩间。何当遗所思，报以青琅玕。
和何节判观水
赵抃（宋代）

澄江抵练长，极目路苍茫。烟芷差差绿，风荷柄柄香。

西流终古恨，南浦镇时忙。拟待传辞意，离人在楚乡。
得东山居主人恋家不出因借戴希周渔乡居赋杂兴六首 其四
许及之（宋代）

借得渔乡住，閒居气味长。新霜浓淡白，早橘浅深黄。

勋业锦囊句，光阴宝篆香。故人如访问，宛在水中央。
小壶贮江蜡二梅幽绝俱可喜作三绝 其一
周紫芝（宋代）

遮眼梅花不要多，着人无复奈香何。月明羞看铜壶影，矮树斜枝忆短坡。
投晁子止制置三首
李流谦（宋代）

读书万卷破，转物一机神。
道德欣为御，文章妙斲轮。
圣贤同一处，天地要弥纶。
汗简窥千古，从来只数人。
次日游西龛再用韵
冯伯规（宋代）

倚阑一览兴无边，好举尊前药玉舡。
一水云昏失罗带，万松风偃舞钧天。
早评月旦参群彦，老上霜鬓近十年。
解后登临都乐事，酣余争恐史君仟。
人道短
元稹（唐代）

古道天道长人道短，我道天道短人道长。

天道昼夜回转不曾住，春秋冬夏忙。颠风暴雨电雷狂，

晴被阴暗，月夺日光。往往星宿，日亦堂堂。天既职性命，

道德人自强。尧舜有圣德，天不能遣，寿命永昌。

泥金刻玉，与秦始皇。周公傅说，何不长宰相。老聃仲尼，

何事栖遑。莽卓恭显，皆数十年富贵。梁冀夫妇，

车马煌煌。若此颠倒事，岂非天道短，岂非人道长。

尧舜留得神圣事，百代天子有典章。仲尼留得孝顺语，

千年万岁父子不敢相灭亡。殁后千馀载，

唐家天子封作文宣王。老君留得五千字，子孙万万称圣唐。

谥作玄元帝，魂魄坐天堂。周公周礼二十卷，

有能行者知纪纲。傅说说命三四纸，有能师者称祖宗。

天能夭人命，人使道无穷。若此神圣事，谁道人道短，

岂非人道长。天能种百草，莸得十年有气息，蕣才一日芳。

人能拣得丁沈兰蕙，料理百和香。天解养禽兽，

喂虎豹豺狼。人解和曲糵.充礿祀烝尝。杜鹃无百作，

天遣百鸟哺雏，不遣哺凤凰。巨蟒寿千岁，

天遣食牛吞象充腹肠。蛟螭与变化，鬼怪与隐藏。

蚊蚋与利觜，枳棘与锋铓。赖得人道有拣别，

信任天道真茫茫。若此撩乱事，岂非天道短，赖得人道长。
题丘户部汝谦吾兼亭
王世贞（明代）

傲吏漆园氏，大隐东方生。心冥故黜迹，机悟乃超名。

彼美司农子，夙有天倪盟。彳亍握算间，跌宕文史声。

抱案揖长官，了若不相婴。拄笏对西山，悠然有馀清。

识真垢不辱，贵我物自轻。何必规往哲，吾以师吾情。
送黄广文之连江兼怀小江吴司马二首 其二
林大春（明代）

钓龙台近卧龙居，杖屦相逢或问予。为道从无关奏记，遥知蚤已谢徵书。

天风古刻秋声外，月色空梁晓梦初。欲把青铜悬碧落，照人离鬓各萧疏。
莫老虎
陆深（明代）

平江夜缚张九四，吴波不动吴山腻。齐云楼前半死灰，杀气山山北门至。

当年部将号老虎，血战区区一抔土。计诚左，心独苦，城头夜纳儒士语。

可怜黄金买辞赋，炮震声中散如雨，姑苏台麋鹿麌麌。
郭孺人挽诗
魏了翁（宋代）

一性根原匪自今，厥生异甚理难寻。
因思出腹恩难称，不恤伤肤念极深。
雷殷饥肠旋斂蛰，春温好语解移阴。
华堂命服蕃孙子，天报还渠一片心。
眼儿媚 其二
佚名（宋代）

忆从溪上得相逢。樽酒两心同。梅缄香雪，竹摇寒月，柳探春风。

梅今总是消魂处，冷落半床空。梦迷狂蝶，喜占乾鹊，愁望飞鸿。
湘江渔父
齐己（唐代）

湘潭春水满，岸远草青青。有客钓烟月，无人论醉醒。

门前蛟蜃气，蓑上蕙兰馨。曾受蒙庄子，逍遥一卷经。
南天路言怀
慧超（唐代）

月夜瞻{日阝}路，浮云飒飒归。减书参去便，风急不听回。

我归天岸北，他邦地角西。日南无有雁，谁为向林飞。
胡帅见和用韵再寄
黄彦平（宋代）

国步谁为醒，民生乃见兵。
选贤丞相府，持节伏波营。
健笔千钧重，无锋一鸟轻。
片南多兴绪，相忆暮云平。
雨中自项里夜至新塘舍舟步归
陆游（宋代）

天如漆黑泥没踝，老健犹能踸踔归。
袅袅炉香支枕看，终年只合掩柴扉。
登山
许棠（唐代）

信步上鸟道，不知身忽高。近空无世界，当楚见波涛。

顶峭松多瘦，崖悬石尽牢。猕猴呼独散，隔水向人号。
归途次韵 其八
黄彦平（宋代）

楚山云日昼昏昏，叹息皇妃尚有村。鼓瑟听渠悲帝子，凭肩那得学天孙。
楚山清晓图
刘迎（金朝）

山娟娟，江茫茫，缘山林木老已苍。穿林细路萦羊肠，汀洲人家兰杜香。

两山秀出江中央，宛如双剑森锋铓。层峦架空化宝坊，塔波突兀一气傍。

鸡声喔喔林鸟翔，顾瞻曙色开东方。清风宿雾方苍凉，兜罗绵网淡平野，紫磨金饼暾浮桑。

橹声才动欲离岸，钟韵已残犹殷床。当年有米维楚狂，生子亦复肖阿章。

想从乃翁住朝阳，收拾山绿餐湖光。膝前翰墨观琳琅，此图戏出遂擅场。

彼众史者何敢当，不然安得牙签犀轴古锦囊，赏览一朝蒙古皇。
和聂仪部明妃曲
李攀龙（明代）

天山雪后北风寒，抱得琵琶马上弹。
曲罢不知青海月，徘徊犹作汉宫看。
生米矶之至德观余旧游也尝有题钓矶胡柏七言
赵蕃（宋代）

此地传为天宝门，政由渔叟话桃源。
阁中名字谁为立，知是君平几世孙。
第三十四米胡间悟颂
释义青（宋代）

碧岫峰头借问人，指山穷处未安身。虽然免得重阳令，争似灵苗不犯春。
奉使丹阳途中杂言
彭汝砺（宋代）

黄鸟频来傍水飞，杜鹃何故向人啼。短亭尚见临漳在，新水苍茫路欲迷。
乐府杂咏六首。孤烛怨
陆龟蒙（唐代）

前回边使至，闻道交河战。坐想鼓鞞声，寸心攒百箭。
颂证道歌·证道歌
释印肃（宋代）

觉后空空无大千，今年不离旧时天。
春夏秋冬花木节，皆标实相耀心源。
沈兼签记梦
释心月（宋代）

一微尘里三千界，半刹那间八万春。如是往来如是住，不知谁主又谁宾。
暇日饮酒辄用靖节先生韵积二十首 其十七
俞德邻（宋代）

园中有佳菊，含英待秋风。惜哉无美酒，对此时一中。

谁如王刺史，殷勤遣庞通。怅望复怅望，云山挂天弓。
和答陆华父
孙应时（宋代）

幽兰怀春风，葭蓬亦芽茁。
同时不同调，物物自生活。
土穷不自食，苦学代耕猎。
文如六经非小伎，余事不足置牙齿。
人言掷卢胜掷雉，我言函人不为矢。
车驾北征百官送于土桥 其二
龙燮（清代）

万里虽荒服，宵衣虑自深。不为空幕计，将启属蕃心。

壮士思先入，崇朝有捷音。自除三孽后，拊恤到如今。
闻琴
孙氏（唐代）

玉指朱弦轧复清，湘妃愁怨最难听。
初疑飒飒凉风劲，又似萧萧暮雨零。
近比流泉来碧嶂，远如玄鹤下青冥。
夜深弹罢堪惆怅，露湿丛兰月满庭。
采桑子（雨后至玉壶轩）
周紫芝（宋代）

跳珠雨罢风初静，阑槛凭虚。绛阙清都。只在仙人碧玉壶。

九原唤起王摩诘，画作新图。十里芙蕖。乞与知章老鉴湖。
虞美人（七夕）
吴儆（宋代）

飞桥驾鹊天津阔。云驭看看发。相思惟恨不相逢。

及至相逢还相、去匆匆。垂丝插竹真堪笑。欲乞天孙巧。天孙多巧漫多愁。巧得千般争解、劝郎留。
依韵和酬子直重阳送酒
陈襄（宋代）

君有云泉酒，诗来寄我尝。
色过金菊淡，味带木兰香。
北固山城秀，东园水榭凉。
无因陪落帽，孤酌负重阳。
寄吴警斋
胡仲弓（宋代）

去国翩翩又许时，爱君何日不攒眉。
二贤出处分明甚，四谏声名今似之。
朝奏一封排佞疏，暮收千首饯行诗。
山林若问朝气廷事，宝剑年来正倒持。
山花子·小立红桥柳半垂
纳兰性德（清代）

小立红桥柳半垂，越罗裙飏缕金衣。采得石榴双叶子，欲贻谁？
便是有情当落日，只应无伴送斜晖。寄语东风休著力，不禁吹。
蕃女怨·碛南沙上惊雁起
温庭筠（唐代）

碛南沙上惊雁起，飞雪千里。玉连环，金镞箭，年年征战。画楼离恨锦屏空，杏花红。
读史八首
陈普（宋代）

祝网三驱百圣同，仲尼无语孟牵弓。
雷霆日月谁能避，肯向门前看大虫。
颂古一百二十一首 其四十
释宗杲（宋代）

出门握手话分携，古路迢迢去莫追。却笑波心遗剑者，区区空记刻舟时。
次郑侍郎卧闻秋风韵
曾几（宋代）

茶山石燥泉亦枯，草树叠叠成樵苏。
天公风雷起挥袂，咳唾急雨纷跳珠。
我诗曾未管窥豹，况有文采如於菟。
勤公见索扫地无，公自瑶碧玱华琚。
八六子 花朝夜窗中见月
王夫之（明代）

荡春寒，一轮娟娟，初上烟暖云柔。柰镫穗影含金粟，药垆声泣寒螀，凄然似秋。

无端还与绸缪。几线疏棂界破，半襟白袷光浮。想溪外梅花，低垂瘦影，斜窥流水，香魂欲绝，应共我遥向素蛾写怨，青天碧海悠悠。

不禁愁。灭镫拥衾去休。
北归漫兴 其四
李予望（清代）

归来何处不徜徉，隐几长消半篆香。深喜山阿无怨鹤，却悲歧路有亡羊。

百年真觉生为寄，三窟为营醉作乡。高卧北窗风暂至，犹能一枕到羲皇。
黄匏城
陈岩（宋代）

草色浓于野烧烟，春风吹面午阴天。
长江摇荡游人眼，兴在悠悠一雁边。
子罕弗受玉
左丘明（先秦）

宋人或得玉，献诸子罕。子罕弗受。献玉者曰：“以示玉人，玉人以为宝也，故敢献之。”子罕曰：“我以不贪为宝，尔以玉为宝；若以与我，皆丧宝也，不若人有其宝。”
和樊润州秋日登城楼
皇甫冉（唐代）

露冕临平楚，寒城带早霜。时同借河内，人是卧淮阳。

积水澄天堑，连山入帝乡。因高欲见下，非是爱秋光。
春兴 其二
王宏撰（清代）

晴和天气看花来，踏遍山阿与水隈。可信春风惬幽兴，红红白白一齐开。
英宗皇帝挽词五首
朱长文（宋代）

代邸推贤久，甘盘授学精。
持盈周鼎重，立长禹谟明。
仙馆灵芝秀，严祠宿潦平。
历观唐汉盛，未若庙称英。
和杜宰送茶韵 其二
徐鹿卿（宋代）

月团不遣贡脩门，却寄书痴闭户孙。若把焦坑分品第，浚功端合逊王浑。
江楼醉中作曳策
陆游（宋代）

淋漓百榼宴江楼，秉烛挥毫气尚遒。
天上但闻星主酒，人间宁有地埋忧。
生希李广名飞将，死慕刘伶赠醉侯。
戏语佳人频一笑，锦城已是六年留。
水调歌头（和吴允成游灵洞韵）
陈亮（宋代）

人爱新来景，龙认旧时湫。不论三伏，小住便觉凛生秋。我自醉眠其上，任是水流其下，湍激若为收。世事如斯去，不去为谁留。

本无心，随所寓，触虚舟。东山始末，且向灵洞与沈浮。料得神仙窟穴，争似提封万里，大小几琉球。但有君才具，何用问时流。
偈颂六十五首
释普济（宋代）

击鼓升堂，不谈世法。
冬至月头，卖被买牛。
冬至月尾，卖牛买被。
和春愁曲
盛彧（元代）

鹅黄柳枝扑轻雨，袅断新愁千万缕。
菱花倦拂琐窗间，吹得瑶笙杂莺语。
下床不受春风扶，伤春击碎青珊瑚。
香消玉散绣针涩，闲开五色双氍毹。
离恨难禁情未惬，那肯将心托红叶。
翠帷深护曲阑花，羞杀东家白蝴蝶。
好事近（同前）
李弥逊（宋代）

春苑杂花芳，诗老剩夸梅格。谁道武陵深处，便不如姑射。

莫分红浅与红深，点点是春色。生怕一番风雨，半飘零江国。
感事怀人送春病酒晓起五首
刘学箕（宋代）

双眉不皱乐平生，一{左豆右斗}时能对客倾。
晓枕恰醒红日上，篆炉未歇紫烟明。
画桥贴水轻飞燕，绿牖依山静啭莺。
随雨随晴看天气，缓扶筇杖绕园行。